Što je digitalni identitet?
Digitalni identitet je elektronički način identificiranja nekoga. Sastoji se od tajne koju čuvate (vašeg "privatnog ključa") i od drugog dijela kojeg slobodno objavljujete (vašeg "javnog ključa"). Vaš vam privatni ključ omogućuje da potpisujete elektroničke dokumente čiji potpis svatko može potvrditi pomoću vašeg javnog ključa. Isto tako, vaš privatni ključ može prikazati ("dekriptirati") tajne koje su drugi sakrili ("kriptirali") pomoću vašeg javnog ključa.

Što je digitalni certifikat?
Digitalni certifikat je elektronički dokument koji povezuje vaš digitalni identitet s drugim informacijama, npr. vašim imenom, e-mail adresom ili tvrtkom. Certifikat se sastoji od javnog dijela vašeg digitalnog identiteta, identiteta organizacije ("autoritet za certifikat" ili CA) koja je potpisala vaš certifikat i ostalih podataka koje ste odlučili povezati s vašim identitetom. Certifikat je obično ograničen na određene upotrebe, npr. digitalne potpise, kriptiranje, upotrebu s internetskim poslužiteljima, itd. Ovo se naziva ograničenjem "upotrebe ključa" certifikata. Pokušaji upotrebe certifikata u druge svrhe neće uspjeti. Iako je moguće izraditi jedan identitet (i jedan certifikat) za mnogostruke upotrebe, nije uobičajeno izrađivati jedan za sve moguće upotrebe. Isto tako, izrada certifikata za mnogostruke upotrebe je nesigurnija. Certifikat vrijedi samo na ograničen vremenski period, nakon čega postaje nevažeći i mora se zamijeniti novijom verzijom. Autoritet za certifikate također može poništiti ("povući") certifikat prije no što istekne. Valjanost certifikata može se provjeriti elektronički pomoću "infrastrukture javnog ključa" ili PKI-ja.

Kako mogu nabaviti certifikat?
Kako bi dobili valjani certifikat, izradite zahtjev za certifikat i pošaljite ga autoritetu za certifikat. Ako autoritet bude suglasan, izradit će vam certifikat i vratiti vam ga. Za izradu zahtjeva za certifikat možete koristiti Asistenta za certifikate ili internetsku stranicu komercijalnog autoriteta za certifikate. Možete dobiti i imati u posjedu mnogo certifikata koje su potpisali različiti CA-ovi, od kojih je svaki valjan zasebno i podliježe različitim pravilima. Primjerice, možete imati jedan certifikat koji vam omogućuje da potpisujete e-mail, te jedan koji vam omogućuje da se identificirate u Porukama.

Gdje da čuvam certifikate?
Digitalni identiteti, među ostalim i certifikati, pohranjuju se u vaš privjesak ključeva. Time se omogućava da ih koriste aplikacije kao što su Mail i Safari. Certifikati za druge (mail dopisnike, internetske stranice itd.) također su pohranjeni u vašem privjesku ključeva kako ih vaše računalo pribavlja za vas. Možete koristiti Pristup privjesku ključeva (koji se nalazi u Aplikacije > Uslužni programi) za pregled i upravljanje vašim certifikatima. Certifikate možete slobodno premještati i kopirati (pošto se razlikuju od njihovog pridruženog privatnog ključa) zato što ne sadrže osobne ili privatne informacije koje trebate zaštititi. Smijete imati nekoliko kopija jednog certifikata. Ako trebate poslati certifikat nekom drugom, možete ga eksportirati pomoću programa Pristup privjesku ključeva i sigurno ga poslati putem e-maila ili na neki drugi način. Isto tako, ako vam netko pošalje certifikat, možete ga dodati u vaš privjesak ključeva tako da ga odložite u Pristup privjesku ključeva ili putem izbornika Datoteka > Importiraj stavke… koji se nalazi u Pristupu privjesku ključeva.

Što je Autoritet za certifikat?
Autoritet za certifikat (CA) je digitalni identitet koji potpisuje certifikate i čini ih valjanim elektroničkim dokumentima. S obzirom na to da su CA-ovi i sami digitalni identiteti, i njih može ovjeriti drugi CA, čime se stvara "lanac certifikata". Kako bi certifikat bio valjan, CA koji ga je potpisao mora biti valjan, i tako dalje u lancu. Ovo automatski određuje sistemski softver kad evaluira certifikat.

Zašto se certifikati trebaju evaluirati?
Upotrijebite Asistenta za certifikate kako bi evaluirali valjanost certifikata i odredili njegovu vjerodostojnost. Siguran softver, kao primjerice Safari ili Mail, evaluira certifikate prije nego što ih upotrijebi. Ako, primjerice, putem Safarija kupujete nešto na internetu, Safari evaluira certifikat internetske stranice i daje vam do znanja je li valjan. Asistent za certifikate daje više pojedinosti i pruža vam veću kontrolu nad upotrebom certifikata.